### Schwarzenberg, Felix herceg (1800-1852)
A Habsburg Birodalom egyik legelőkelőbb, Csehországban birtokos arisztokrata családjából származott. Eredetileg katonának készült, azonban még fiatalon diplomáciai pályára lépett. Ugyanakkor tiszti rangját is megtartotta. 1848-ban az olasz forradalom ellen Radetzky seregében már altábornagyként harcolt, ahol meg is sebesült. Diplomataként szolgált Péterváron, Lisszabonban és Londonban. Utolsó állomáshelyéről, Nápolyból a forradalom késztette távozásra; innen Radetzky táborába vezetett útja. Osztrák miniszterelnökké 1848 novemberében sógora, Windisch-Grätz herceg javaslatára nevezték ki. Politikai programjának középpontjában az egységes, erős Ausztria megteremtése állt, amely az egységesülő német birodalomban magának igényelheti a vezető szerepet. Kormányzati elveit abban az axiómában foglalta össze, hogy a császár parancsol, a nép pedig engedelmeskedik. Politikai koncepciója mély benyomást gyakorolt a fiatal Ferenc Józsefre, aki annak elveihez miniszterelnöke 1852. április 5-én bekövetkezett váratlan halála után is makacsul ragaszkodott. FZ