### Danhauser, Joseph (1805-1845)
Neves osztrák biedermeier festő, a bécsi akadémia tanára. Tanítványai között hazai festőket - pl. Kovács Mihály - is találunk. Pyrker János egri érsek megrendelésére oltárképeket (az egri székesegyház főoltárának Szent Jánost ábrázoló festménye), illetve Rudolphias című eposzához illusztrációkat készített. Életképein gyakran ábrázolt a családi életből vett kedélyes és érzelmes mozzanatokat. Művészetének hatása néhány hazai festő - pl. Borsos József, Györgyi Giergl Lajos - alkotásain közvetlenül is kimutatható. A gyerekeknek a korábbi időszakokban ily mértékben soha nem tapasztalható tisztelete, sajátos, autonóm világuk megértése eleven erővel jelentkezik A gyermek világa című kitűnő festményén. Anyai gondoskodás című rajza a Magyar Tudományos Akadémia Képtárában található. PJ