### Füger, Friedrich Heinrich (1751-1818)
Német klasszicista festő. Lipcsében a pozsonyi származású Friedrich Oeser tanítványa volt. Az 1780-as évektől a bécsi képzőművészeti akadémia professzora, 1806-tól az udvari képtár igazgatója lett. Több hazai festő - pl. Barabás Miklós, Balkay Pál, Wándza Mihály - tanult nála. Kissé száraz, idealizáló klasszicizmusa nemcsak Kazinczy Ferenc tetszését nyerte el, a hazai nemességtől (Hallerek) és egyháztól (Pannonhalma) is kapott megrendeléseket. Történeti festmények mellett mitológiai és bibliai tárgyú kompozíciókat (Betshabe a fürdőben, Budapest, Szépművészeti Múzeum) és arcképeket is festett. PJ