### Hajnóczy József (1750-1795)
Jogtudós, polgári reformer, a magyar jakobinusok egyik vezetője. Polgári, protestáns lelkészcsaládból származott, jogi tanulmányai után felvilágosult főnemesek, Forgách Miklós, Széchényi Ferenc titkára, utóbbi támogatásával 1785-ben közigazgatási tisztviselő lett, majd Szerém megye alispánja. Eleinte a társadalom polgári átalakulása mellett híve az alkotmányos hatalomkorlátozásnak is, de II. József alatt a reformok ügyét az uralkodó oldalán látja képviselhetőnek. 1790-ben le kellett mondania tisztéről, de remélte, hogy a polgári reformok és a szabadság ügyét végre együttesen vállalhatja. Röpirataiban és értekezéseiben támogatta a nemesség nemzeti önrendelkezési törekvéseit a királyi hatalom ellenében, ugyanakkor kiváltságaikról való lemondásra igyekezett rábírni a rendeket. Csalódva a nemességben és az udvarban, részt vett a jakobinus szervezkedésben, a Szabadság és Egyenlőség Társaságának egyik igazgatója lett. 1795-ben halálra ítélték és lefejezték. DT