### országgyűlési ifjak
Az országgyűlésen részt vevő, a megyék által követeik mellé küldött írnokokból, joghallgatókból, a királyi tábla ügyvédi vizsga előtt álló gyakornokaiból összetevődő fiatalság elnevezése. Az ülések alatt többségük a nagy népszerűséget élvező liberális és hazafias követeknek zajosan lelkes reformpárti hallgatóságot biztosított. Az ifjúság igényesebb tagjai pozsonyi tartózkodásukat tanulással, művelődéssel, politikai tapasztalatszerzéssel töltötték. Ennek keretéül 1834 és 1836 között Társalkodási Egyesület szolgált. Legnevesebb vezetőjük Lovassy László, aki az ifjak perében tízévi börtönbüntetést kapott és a fogságban megőrült. DT