### Kazinczy "pesti triásza": Szemere Pál, Horvát István, Vitkovics Mihály
A három író Kazinczy elveinek, ízlésirányának terjesztésére szövetkezett Pesten, híreket közvetítettek, intézték Kazinczy megbízásait (üzenetek átadását, könyvszerzést, kiadási ügyeket). Kazinczy legjobban Szemere Pált szerette. Szemere hosszú élete (1785-1861) alatt keveset írt (verseket, tanulmányokat, kritikákat). Legendás barátság fűzte Kölcseyhez. Az elsők között értékelte Petőfi és Arany költészetét. Horvát István (1784-1846) a triász legtudósabb tagja. Révai Miklós nyelvészeti irányát védte harcos röpiratban; történészként lett igazán jelentős tudós. 1830-tól a magyar nyelv, irodalom és történelem népszerű tanára a pesti egyetemen. Lelkes hazafisága tudományos tévútra vitte: a magyar nemzet bibliai eredetét akarta bizonyítani. Vitkovics Mihály (1788-1829) pesti ügyvéd, író, műfordító. Vendégszerető kedvessége, jó humora tette népszerűvé. Írói munkái közül legnagyobb hatása volt a szerb népköltészet átültetésének, s az e szellemben írott dalainak. MM