### társadalmi szerződés
A felvilágosult politikai gondolkodók által elemeiben már korábban is hangoztatott emléletet Jean-Jacques Rousseau (1712-1778) francia filozófus fejtette ki leghatásosabban. Alapja a természetjogi gondolat: minden ember természeténél fogva szabadnak és jogokban egyenlőnek születik, a társadalom és a politikai rendszer a szabad emberek szerződésével jön létre abból a célból, hogy az egyes emberek szabadságát és biztonságát megvédje. A hatalom ezért a nép egészét illeti (népfelség elve), ezért azt maga a nép ruházza a hatalom gyakorlóira, s azt úgy kell gyakorolni, hogy vele az említett cél teljesüljön. A polgári forradalmak a fenti elméletre támaszkodtak, hiszen ennek folyománya volt az az elv, hogy a szerződésszegő zsarnoki hatalmat a nép eltörölheti, és új szerződést alkothat. DT