### Berzeviczy Gergely (1763-1822)
Jogász, közgazdasági szakíró, jozefinista, majd felvilágosult reformer, végül a polgári reformok következetes híve. Szepesi birtokos nemesi család sarja, hazai és külföldi tanulmányok és utazások után, 1787-től kisebb beosztású kormánytisztviselő. II. József halála után eleinte a nemesi mozgalom felvilágosult szárnyához csatlakozik, utóbb az olvasókörökben szerzett ismeretségek és tapasztalatok hatására a magyar jakobinusokkal kerül kapcsolatba. A mozgalom bukásakor elkerüli a letartóztatást, de kénytelen lemondani a hivatali pályáról és birtokaira visszavonulni. Itt könyvet írt a kormányzat gazdaságpolitikája ellen, és tervezetet készített az ország északi kereskedelmének elősegítésére. Más munkájában éles kritikáját adta a jobbágyrendszernek. A kormányzat és a rendi politika konzervatív fordulatát látva a reformok megvalósítását Napóleontól várta. DT