### Feszl Frigyes (1821-1884)
Építész, festő- és grafikusművész. Pesti céhes képzés után 1839-től a müncheni képzőművészeti akadémián tanult. Itthon előbb Gerster Károllyal és Kauser Lipóttal együtt fogott nagyobb vállalkozásokba, majd 1854-től egyedül tevékenykedett. 1855-ben részt vett a bécsi Votivkirche tervpályázatán. A pesti Kálvin téri templom gótizáló síremléke és a vízivárosi Kapucinus-templom és zárda mellett szállodák építésére is vállalkozott. Főműve az 1859-1865 között felépült új pesti Vigadó. Épületábrázolások és életképek mellett hazai és külföldi romokat bemutató tájképeket készített. Az, hogy a visegrádi vár és a zsámbéki templom romja mellett a margitszigeti romokat, a budaszentlőrinci pálos kolostor kőtöredékét és a kassai dóm tornyának címeres kövét is megörökítette, arra utal, hogy a motívumok kiválasztásában nemcsak a táj festőisége, hanem a nemzeti múlthoz kapcsolódó történeti érdek is befolyásolta. PJ