### almanach
Irodalmi zsebkönyv, évente egyszer megjelenő kis, negyedrét formátumú, verseket, elbeszéléseket tartalmazó könyvecske. Ilyen volt az Igaz Sámuel által szerkesztett, Bécsben megjelent Zsebkönyv (1822), majd ugyanott a Hébe (1823-1826), Kisfaludy Pesten kiadott Aurora című zsebkönyve (1822-1837) és Kovacsóczy Mihálynak ugyancsak Pesten nyomtatott Aspasia című almanachja. Ezekbe a korszak szinte valamennyi írója, költője publikált, például Kölcsey Hymnusa az Aurora 1829-es kötetében jelent meg. SZGZ