### Deák Ferenc (1803-1876)
Középnemesi származású liberális politikus, az első magyar felelős kormány igazságügy-minisztere. Jogi tanulmányai után Zala megyében működött a jogszolgáltatásban, majd 1833-ban megyéje követeként az országgyűlésre küldte. Hatalmas jogi tudása, taktikai érzéke és liberális elkötelezettsége révén hamarosan a reformellenzék egyik vezéregyéniségévé vált. Döntő szerep jutott neki az 1839-1840-es országgyűlésen, majd a jogi reformjavaslatok (köztük az ellenzék európai színvonalú büntetőjogi javaslatának) kimunkálásában. A Kossuth-Széchenyi vitában Kossuth és a reformellenzéki többség mellé állt; bár ő maga a köztanácskozásokat tartotta a reformfolyamat törvényes kereteinek, átlátta, hogy az agitáció is szükséges a reformok sikeréhez. 1843-ban - látva, hogy a törvényes és békés átalakulás lehetőségei kimerültek, és betegsége miatt - átmenetileg visszavonult a közélettől. Az Ellenzéki Párt szervezéséből azonban a háttérből tevékenyen kivette a részét. 1848 márciusában Batthyány felhívja Pozsonyba, s ott részt vesz a törvényalkotás végső szakaszában, Batthyány kérésére belép a kormányba. Miniszterként a törvényesség fenntartására törekedett, és kiállt az 1848-as vívmányok mellett. Batthyányval együtt mondott le szeptemberben, de továbbra is részt vett a képviselőház munkájában. Ő is tagja volt annak a békeküldöttségnek, amelyet a magyar országgyűlés az osztrák fővezérhez küldött, és nem is engedték visszatérni a Debrecenbe menekült országgyűléshez, így kiszorult a politikai életből. A szabadságharc leverése után birtokára vonult vissza, 1854-ben azt eladva Pestre költözött, s itt az ő lakhelye lett a liberálisok politikai és szellemi körének főhadiszállása. Célja az 1848-as törvényekben biztosított alkotmányos önrendelkezés helyreállítása volt, eszköznek a passzív ellenállást ajánlotta. 1861-ben köréje szerveződött a mérsékelt Felirati Párt. 1865-ben, amikor az udvarban is megérlelődött a kiegyezés készsége, álláspontját a nevezetes Húsvéti Cikkben közölte. Ebben már a birodalom fenntartásának szempontját az ország függetlenségének megóvása elé helyezte. Döntő szerepe volt a kiegyezési tárgyalások megindításában és alakulásában, noha az, adott formájában túlment az általa helyeselt engedményeken. A kiegyezés után képviselőként védelmezte a kiegyezést, annak pártja őt tekintette vezérének, Deák azonban mindinkább egyedül maradt őszintén liberális elveivel. DT