### Batthyány Lajos gróf (1807-1849)
Az 1839-ben megjelenő kis főrendi ellenzéki csoport vezére, a negyvenes évektől a liberális reformellenzéki mozgalom egyik vezéregyénisége, az első független magyar felelelős kormány miniszterelnöke. Ifjúkorában katonáskodott, majd jogot tanult, külföldi utazásairól hazatérve birtokain gazdálkodott. Széchenyi és Wesselényi hatására kapcsolódik bele az ország politikai életébe. 1845-től a reformellenzék legtekintélyesebb politikusa, akinek döntő szerepe volt az Ellenzéki Párt megalakulásában és Kossuth követté választásában. 1848. március 17-én V. Ferdinánd szóbeli felhatalmazása alapján István nádor kinevezte miniszterelnöknek. Részt vett a polgári átalakulást megalapozó törvényhozói munkában, kormányfőként irányította a felelős kormányzat megszervezését, a honvédelem alapjainak megteremtését. 1848 szeptemberében lemondásra kényszerült, de újra képviselővé választatta magát, s az év végéig részt vett az országgyűlés munkájában, amely 1849 elején követségbe küldte a támadó császári csapatok főparancsnokához. Ekkor fogságba került, majd az osztrák haditörvényszék halálra ítélte. 1849. október 6-án végezték ki. DT