### német egységfolyamat
A német nyelvterület a középkor óta számtalan kisebb-nagyobb önálló államra tagolódott, melyeket csak laza államjogi kapcsolat fűzött a császárhoz, illetve egymáshoz. 1815-től a német államokat a Német Szövetség fogta össze. A tőkés gazdasági fejlődés a nagy kiterjedésű, egységes belső piac létrehozása irányába hatott; a nacionalizmus pedig a nemzetállami keretet tekintette ideálisnak. A 19. század derekán már csak az volt a kérdés: miként, kinek a vezetésével jön létre az egységes Németország. A demokratikus út 1848-ban meghiúsult; Ausztria és Poroszország is saját vezetése alatt akarta létrehozni az egységet. A vetélkedés 1866-ban háborúhoz vezett, amelynek eredményeképpen Ausztria kiszorult a német egységfolyamatból. Az 1871-re megvalósult egységes Németország császári trónját a porosz Hohenzollernek szerezték meg. FZ