### allegória
A klasszikus retorika gondolatalakzata, mely a metaforával rokon, lényege, hogy egy gondolatot (többnyire egy erkölcsi eszmét, elvont fogalmat) egy másik gondolat által fejeznek ki. Kétféle fajtája van: a teljes allegória, melyben a rejtett gondolatnak nincs lexikális nyoma, azaz semmiképpen sem neveződik meg, s a vegyes allegória, melyben a rejtett jelentés, illetve gondolat a megfogalmazás valamely részében megnevezve is jelen van. Ismert példája nálunk Arany János verse A gyermek és a szivárvány, de Tompa Mihály kései költészetében is számos példát találunk rá. SZGZ