### Than Mór (1828-1899)
Történeti és életképfestő. Festészeti tanulmányait Pesten Barabás Miklósnál, majd 1851-től a bécsi képzőművészeti akadémián Karl Rahlnál folytatta. Németországi, párizsi és itáliai tanulmányút után 1860-ban tért haza. Monumentális falképek és önálló történeti festmények (Mohácsi csata, 1856) mellett arcképeket, életképeket (Újoncozás az 1848 előtti időkből), illetve mitológiai és bibliai témájú kompozíciókat is festett. Az 1848-1849-es szabadságharc fontos eseményeit, csatáit - Görgei serege mellett szerzett személyes tapasztalatai alapján - vízfestménysorozaton örökítette meg. Az 1870-es években szigorú, monumentális falképfestészete Lotz Károly játékosabb, könnyedebb ábrázolásmódjával szemben háttérbe szorult. A mellőzéstől elkeseredve 1885-ben Olaszországba költözött. Visszatérte után - 1890 és 1896 között - a Nemzeti Múzeum képtárának őreként tevékenykedett. PJ