### pantheon
A görög eredetű névvel az ókori Rómában az összes istennek szentelt templomot illették. A nagyjából eredeti formájában és állapotában megmaradt római Pantheon, mely hatalmas kupolával fedett rotundából (kör alakú épület) és hozzá csatlakozó oszlopcsarnokból áll, nemcsak az ókori építészet egyik legjelentősebb alkotása, hanem számos későbbi épület - pl. Jacques-Germain Soufflot párizsi Pantheonjának (1757) - ihlető mintája volt. Átvitt értelemben egy nemzet történelmében vagy művelődésében kiemelkedő szerepet játszó személyek tiszteletére emelt emléképületet, az őket ábrázoló portrék gyűjteményét, illetve ezen személyek összességét jelenti. PJ