### extenzív (külterjes) tartásmód
Hermann Ottó elnevezésével: szilajtartás. Az állatok takarmányozásában alapvető szerepet játszott az egész esztendőn által folytatott legeltetés. A rideg gulyákon és méneseken kívül a növendék- és vágóállatokat külön, rendszerint a település legtávolabbi határrészén vagy bérelt pusztákon, szezonálisan (nyáron, illetve télen) más-más helyen őrizték. Télire némi takarmányt is készleteztek, elsősorban az ellős egyedek számára, alapvetően azonban az árterek, feltöltődő holtágak, mocsarak avar füve biztosította áttelelésüket. KGY