### nem magyar népek nemzeti mozgalmai
1790-ben a kormányzat által is támogatott és szított szerb nemzeti mozgalom az uralkodó által engedélyezett temesvári nemzeti kongresszus alkalmával területi önkormányzatot és a magyartól külön kormányszerv felállítását követelte. II. Lipót 1791-ben fel is állította az Illír Kancelláriát, és a határőrvidék ügyeit is az alá rendelte. (Utóda trónraléptekor oszlatta fel.) Az erdélyi román püspökök 1791-ben emlékiratban kérték Lipótot mint Erdély nagyfejedelmét, hogy ismerje el a románságot az erdélyi kiváltságos nemzetek (magyar, székely, szász) mellett negyedik kiváltságos nemzetnek, és adjon nekik a politikai életben számarányukkal egyező befolyást. (Lipót a kérést az erdélyi országgyűlés elé terjesztette, amely elutasította annak teljesítését.) DT