### Rózsavölgyi (Rosenthal) Márk (1789/1787?-1848)
A 19. század első felének jelentős zeneszerzője, a verbunkos zene képviselője. Magasabb szintű hegedűtanulmányait Prágában végezte. 1808-ban Pestre került, ahol a magyar színtársulat hegedűse lett, majd Baján élt. Több városban koncertezett, színházi zenekarokban is játszott (1819-1821: Temesvár, 1837: Új Pesti Magyar Színház). A Rózsavölgyi nevet 1846-ban vette fel. Komponált daljátékot, kísérőzenét, de emlékét leginkább a zongorára és kamaraegyüttesekre komponált táncai örökítették meg. 1811-től számos kiadvány jelent meg táncaival, csárdásaival. Verbunkosainak széles ívelésű dallamvonalai, ízléses harmonizálása révén kiemelkedik az 1830-1840-es évek átlagos magyar korstílusából. DZS