### hexameter Hat ütemű verssor, ezt jelenti görög elnevezése is: hat ütem, melyben váltakozhat a spondeus (két hosszú szótag) a vele azonos időértékű daktilussal (egy hosszú és két rövid szótag) kivéve az ötödik ütemet, mely csak daktilus lehet, s a hatodik ütemben a második szótag közömbös, lehet rövid is, amely itt mintegy a hosszúval válik egyenértékűvé. A hexametert ünnepélyesnek érezték, ez a homéroszi eposzok versmértéke, az antik költészet uralkodó ritmusa, s ezt a formát választották - ahol a nyelvi lehetőségek engedték - a különböző népek nemzeti eposzainak szerzői is. Nálunk ilyen Vörösmarty eposza, a Zalán futása. SZGZ