### táblabírák
A nemesi megyében a táblabírák hagyományosan a főispán által kinevezett vagy a közgyűlés által választott helyi vagy szomszédos megyebeli tekintélyesebb nemesek, akiket alkalomszerűen vontak be a bíráskodásba és más megyei teendőkbe. Megbízatásuk tiszteletbeli (nem fizetéses) jellegű volt, a táblabírák mintegy külső tagjai voltak a tisztikarnak, bizottmányok, választmányok keretében segítették a megyei rendes hatóságok munkáját. A reformkorban már igen nagy számban került sor a táblabírák állítására, ami a cím értékének csökkenéséhez vezetett. Szokássá vált továbbá nem a megyében és szomszédságban lakók, sőt nem nemesek megválasztása, akik ténylegesen nem is vettek részt a megye életében, így e formában a tiszteletbeli táblabíróság a díszpolgárság előzményének tekinthető. A kormány ezenkívül kisérletezett fizetéses táblabírák állításával, akik a nem a megyei önkormányzat, hanem a központi kormány közegei lettek volna. DT