### Jósika Miklós (1794-1865)
A magyar romantikus regény első jelentős alkotója. Erdélyi főnemesi család sarja, kolozsvári tanulmányai után katona, részt vett (1814-ben) a franciaországi hadjáratban, majd Bécsben élt. Hazatérve, egy szerencsétlen házasság után, visszavonult erdélyi birtokai magányába, s itt kezdett először (Széchenyi hatását tükröző) politikai röpiratokat írni, majd szépirodalommal kísérletezett.1836-ban jelent meg az Abafi című regénye, mely jelentős sikert hozott, s mellyel meghonosította nálunk a Walter Scott-i típusú történelmi regényt. Az Abafi sikere után sorra jelentette meg Jósika újabb, először történeti, később társadalmi regényeit, de ezek jelentősége csekélyebb. Tekintélyes olvasótábora volt. Miután Jósika 1848-ban a Honvédelmi Bizottmány, később a legfelsőbb törvényszék tagja volt, Világos után emigrálni kényszerült. Brüsszelben, majd Drezdában élt, itt is folyamatosan írta regényeit, melyek itthon név nélkül, illetve sokáig az Eszther (1853) című regénye alapján "Eszther szerzője" megjelöléssel jelenhettek csak meg. Idős korában, Drezdában kezdte írni Emlékiratát, mely érdekes kortörténet is, de már befejezni nem tudta. SZGZ