### Volkmann, Robert (1815-1883)
Magyarország zenekultúrájában jelentős szerepet játszó német zeneszerző, tanár. Édesapjától zongorázni, orgonálni, hegedülni és gordonkázni tanult, majd Lipcsében zeneszerzés órákat vett C.F. Beckertől. Fejlődésére főleg Mendelssohn és Schumann személyes ismeretsége hatott. Tanárként, valamint grófi zenemesterként működött, majd 1841-ben Pestre költözött, 1849-től mint független zeneszerző tevékenykedett. Liszt, Wagner és Hans von Bülow elismerése sorsfordulót jelentett pályáján. Az 1860-as években Pesten több szerzői estet rendezett (szimfóniák, III. Richard nyitány), emellett kamaraművei váltak híressé. 1875-től a Zeneakadémia tanára, ahol ellenponttant és összhangzattant tanított haláláig. DZS