### orientalizmus
A Kelet világa, kultúrája, népeinek szokásai iránti irodalmi és képzőművészeti érdeklődés. A távol-keleti kultúra az európai művészek körében már a rokokó időszakában, az ún. chinoiserie divatjában népszerűvé vált. A felvilágosodás enciklopedizmusa, illetve a romantika egzotikumok, különlegességek iránti fogékonysága tovább mélyítette a korábbi, gyakran felszínes érdeklődést. A bibliai tájak iránti, a középkor óta eleven vallásos érdeklődés mellett a 18-19. század fordulóján kiemelkedő figyelem irányult - részben Napóleon egyiptomi hadjárata nyomán - a Közel-Kelet felé. A 19. század első felében a török elleni felszabadító harc Görögországra (Eugene Delacroix: Görögország gyászol Missolungi romjai felett, 1826 körül) irányította a figyelmet. Keleti motívumokkal 19. századi ideálportrékon, életképeken, történeti festményeken (Eugene Delacroix: Sardanapal halála, 1828) és tájképeken (Ligeti Antal: Libanon és Antilibanon, 1850-es évek vége) egyaránt találkozunk. PJ