### Bihari János (1764-1827)
Bihari a magyar verbunkos zene egyik kiemelkedő művelője, zeneszerző, népszerű cigányprímás. 1802 körül került Pestre, ahol megalapította nagyhírű bandáját. Széchenyi István kétszer is megemlékezett róla Naplójában. Berzsenyi Dániel és Kisfaludy Sándor elragadtatással írt játékáról, Liszt rajongva említette nevét a magyarországi cigánymuzsikusokról szóló könyvében. Káldy Gyula szerint Beethoven is hallotta előadását Bécsben, és egyik dallamát felhasználta az István király nyitányban (1812). 1824-ben elszenvedett balesete vetett véget virtuóz pályájának. A verbunkos stílusú táncdallamaiból, illetve feldolgozásaiból kortársai körülbelül nyolcvanat jegyeztek le, amelyekből még életében három füzet is megjelent a neve alatt. DZS