### Kazinczy Ferenc (1759-1831)
Régi nemesi család sarja. Jogot tanul, Pesten joggyakornok, itt ismerkedik meg Ráday Gedeonnal. 1784-től tagja a szabadkőműves mozgalomnak, Kassán tanfelügyelő. Itt alapítja meg Batsányival és Baróti Szabó Dáviddal a Magyar Museum című lapot, majd az Orpheust (1790-ben). Már ekkor kiterjedt levelezése van, s diákkorától jelennek meg művei. 1794-ben kapcsolata van a Martinovics-mozgalommal, decemberben letartóztatják, előbb halálra, majd bizonytalan idejű börtönbüntetésre ítélik. Több mint hat esztendeig, 2387 napig raboskodik különböző börtönökben, itt is olvas, fordít, ír. 1801-ben szabadul, családja ellenségesen fogadja. 1804-ben feleségül veszi gróf Török Sophiet, Széphalmon telepszik le. Folytatja írói munkásságát, széleskörű levelezést épít ki. Az Árkádia-perrel a viták középpontjába kerül, az 1810-es években kibontakozó nyelvújítási harcban több írása jelenik meg. Baráti köréhez, táborához tartozik: Berzsenyi, Kölcsey, Szemere Pál, Kis János, Vitkovics Mihály. Sokat utazik, többször jár Pesten, Bécsben, majd Erdélyben tett hosszabb utazást. A nyelvújítási harc lezárulása után fokozatosan elveszti irányító szerepét, de az új nemzedékkel, a reformkori írókkal is jó kapcsolata van, levelez Toldyval, Bajzával, Vörösmartyval. 1830-ban az Akadémia tagja lesz. 1831-ben hal meg kolerajárványban, az Akadémián Kölcsey beszédével búcsúztatják. MM