### Koppi Károly (1744-1801)
Piarista szerzetespap, egyetemi tanár, polgári reformer gondolkodó. Filozófiai és teológiai tanulmányok után a kassai és a kolozsvári akadémián, majd a pesti egyetemen a történelem tanára. Kassai évei alatt ismerkedik meg Kazinczyval és a felvilágosult reformer nemesekkel, utóbb Hajnóczy köréhez tartozik. II. József híve, de 1790-ben a nemesi mozgalom mellé áll, a rousseau-i népfelség elve alapján értekezést ír a szabad királyválasztás jogáról. A nemességnek az alkotmány megújítását javasolja: a királyi hatalom korlátozását összekapcsolná olyan reformokkal, amelyek a szabadság előnyeiben az utolsó parasztot is részesítik. DT