### Hild József (1789-1867)
Klasszicista építész. Apjánál, Hild János építőmesternél szerzett céhes képzés után az Esterházyak francia uradalmi építésze, Charles Moreau mellett, majd 1814-1817 között Itáliában dolgozott. Hazatérése után számos megbízást kapott. Alkalmazkodva a 19. század első felének társadalmi változásaihoz sokféle épülettípus tervezését vállalta. Fő művei, az egri székesegyház, illetve az esztergomi székesegyház befejezése mellett az ő tervei alapján épült fel - többek között - a pesti kereskedők testületének székháza (Lloyd-palota, 1827-1830), a gyömrői Teleki kastély (1838-1840), a budai Császárfürdő zártudvaros épülete. Több százra tehető az általa tervezett lakóépületek, városi bérházak, bérpaloták száma. A gazdag polgárok számára a megrendelő társadalmi súlyát kifejező reprezentatív, ünnepélyes hatású városi palotákat (Ullmann-palota) épített. PJ