### metafora Rövidebb neme a hasonlatnak, mindkettő alapja a hasonló és a hasonlított közötti részleges azonosság, azonban míg a hasonlat viszonyít, a metafora helyettesít. Éppen ezért tömörebb, hatásosabb is, mint a részletesen kifejtő hasonlat. Lehet egyetlen szó vagy körülírás is, általában főnév, különbséget tesznek élőt élővel, élettelent élettelennel, vagy - ez a gyakoribb - élőt élettelennek helyettesítő alakzatok között, de feloszthatók kifejtő, leíró, esztétikai vagy érzéki metaforákra is. Terjedelme szerint különbséget teszünk a kifejtett és az elliptikus metafora között, az előbbi tartalmazza a hasonlítottat is. Ilyen Petőfi Föltámadott a tenger című költeménye. SZGZ