### Kölcsey Ferenc (1790-1838)
Birtokos nemes, a Himnusz (1823) költője, esztéta, szónok, politikus, az Akadémia tagja. Jogi tanulmányok után 1815-től haláláig saját birtokán gazdálkodott a Szatmár megyei Csekén, közben irodalmi és kritikusi tevékenységet folytatott. Eleinte Kazinczy klasszicista eszményeinek híve. Csokonai népi ízű és Berzsenyi patetikus költészetét kritikáival bírálatban részesítette. Saját szentimentális és hazafias verseivel a romantika felé nyitott utakat. 1830 körül politikai szerepet vállal, magáévá teszi a liberalizmus célkitűzéseit, Wesselényihez és a reformellenzékhez csatlakozik. 1832-től Szatmár megye követe az országgyűlésen, de 1835-ben küldői konzervatív pótutasítása miatt lemondani kényszerül. Utolsó hónapjaiban Wesselényi védelmének előkészítésében működött közre. DT