### Pollack Mihály (1773-1855)
A hazai klasszicizmus legjelentősebb építésze volt. Bécsi céhes és akadémiai képzés, illetve itáliai tanulmányút után 1798-ban Pesten telepedett le. A klasszicista építészeti elvekhez ragaszkodó, igényes mester számos egyházi és világi középületet tervezett. Főműve, a Nemzeti Múzeum mellett legfontosabb munkái a Deák téri evangélikus templom, a pesti német színház befejezése (1808-1812), a régi Vigadó (1829-1832), a Ludoviceum (1826-1836), a szekszárdi megyeháza (1828-1836). Gondos részletképzéssel találkozunk városi palotáin (Almásy-palota, 1817, Festetich-palota), bérházain (Wurm-ház) és vidéki kastélyain (Alcsút, Gyömrő) is. PJ