### Querela Hungariae (Magyarország panasza)
Az eredetileg külföldi szerzők által kialakított kereszténység védőbástyája toposzban a 16. század elejéig a magyarok hősi erénye, katonai bátorsága az ország természeti gazdagságával kapcsolódott össze. Bár a keresztény hitet védelmező erkölcsi kitartás eszménye a nemzet tudatában a mohácsi csatavesztés, majd az ország három részre szakadása után is megmaradt, a török elleni harchoz külföldi segítségért folyamodó diplomáciai jelentésekben, a történetírók munkáiban és a költészetben egy kirabolt, martalócok dúlta, romba döntött ország képe kezd - gyakran a díszeitől megfosztott, szenvedő, panaszkodó Hungária vagy Pannónia alakjában - testet ölteni. A Querela Hungariae toposz fontos eleme volt az egykori erős épületek ellenség által történt kíméletlen elpusztításának, lerombolásának említése. PJ