### Lavotta János (1764?-1820)
Bihari Jánossal és Csermák Antallal együtt a 19. század első évtizedeinek egyik legjelentősebb zeneszerzője, a verbunkos fontos képviselője. Nagyszombat és Pozsony után Pesten folytatott tanulmányokat, ahol jogot tanult, majd nevelőként dolgozott. 1792-1793-ban a pest-budai magyar színjátszó társaság zeneigazgatója, 1802-1804 között a kolozsvári színtársulat zenekarának vezetője. Ezután vándoréletet élt, különböző nemesi kúriákon fordult meg. Huzamosabb ideig élt Ábrányi Kornél édesapjánál, Szabolcsban. Ő az első, aki nagyobb, átfogóbb formában kísérelte meg a verbunkost feldolgozni, programzeneként is. Közülük legjelentősebb az úgynevezett Insurgens-nóta (1797), amely 18 számból álló kompozíció. Táncai közül néhány még életében megjelent különböző gyűjteményekben. DZS