### Waldmüller, Ferdinand Georg (1793-1865)
Az osztrák biedermeier festészet jelentős képviselője, 1829-től a bécsi képzőművészeti akadémián tanított. Művészi pályáját miniatűr arcképek festésével kezdte, majd egyre inkább a népi, paraszti témájú életképfestészet felé fordult. Életképein a szereplőket - éppúgy, mint tájképein az osztrák vidéket - idealizálás, szépítés nélkül ábrázolta. Közvetlenségre, természetességre és elevenségre törekvő művészi felfogásának és ábrázolásmódjának nem felelt meg a bécsi akadémia merev szemlélete, ezért 1846-ban elméleti munkát jelentetett meg újszerű nézeteiről. Az 1850-es években megjelent újabb írásai miatt 1857-ben nyugdíjazással eltávolították az akadémiáról, s csak 1863-ban rehabilitálták. Az akadémiai professzori állásával egy időben vezetett, 1842-ben megnyílt szabadiskolájában számos hazai művész, pl. Borsos József, Madarász Viktor, Zichy Mihály is megfordult. PJ