### Csermák Antal (1774?-1822)
A 19. század első évtizedeiben a magyar zene jelentős alakja, a verbunkos képviselője. Származásáról nem tudunk pontos adatot, cseh vagy morva születésű. Magyarországi tartózkodása előtt Bécsben volt hegedűtanár, 1795-ben a pest-budai magyar színtársulat első hegedűse lett. Itt önálló hangversenyeket is adott, és kísérőzenét is komponált. A társulat feloszlása után vándoréletet folytatott. 1802-1803 körül nagy hatással volt rá Bihari János játéka, amelynek nyomán magyar stílusú műveket írt. Képzett zenész lévén kísérletet tett a nemzeti kamarazene és programzene megteremtésére. Vándorútján fellépett a bécsi udvarban és Oroszországban is. Kompozíciói közül a táncok nagy része megjelent életében gyűjteményekben, kamaraművei nagy része kéziratban maradt fenn. DZS