### Kis János (1770-1846)
Göttingenben, Jénában tanult, evangélikus pap, majd dunántúli püspök, Sopronban él. Még diákkorában egyik alapítója az irodalomművelő Soproni Magyar Társaságnak. Korán kezd levelezni Kazinczyval, barátság fűzi Berzsenyihez. Költeményei három kötetét Kazinczy adta ki 1815-ben. Költészete a klasszicista irányzatot képviseli, nagy műgonddal verselt, de kevés eredetiséggel. Fordította Horatius leveleit, Goethe Iphigeniáját, írt nyelvkönyveket, tanulmányokat, kritikákat. Fontos kordokumentum kétkötetes életrajza: Kis János superintendens emlékezései életéből (1845-1846). 1830-ban az Akadémia tagja lett. MM