### II. Lipót (1745-1792)
Mária Terézia kisebbik fia negyedszázados uralkodói tapasztalat birtokában örökölte 1790-ben gyermek nélkül meghalt bátyja trónját. A kis itáliai fejedelemség, Toszkána uraként a felvilágosult abszolutizmus mintaállamát hozta létre, amivel Európa-szerte kivívta a reformerek elismerését. Jelszavai: okosság, hidegvér, idő és türelem, jól jellemezték egyéniségét. Kiválóan elsajátította a kifinomult politikai játszmák művészetét, a titkosszolgálati eszközök felhasználását. Bátyja türelmetlen módszerei helyett reformjait sikerrel öltöztette alkotmányos köntösbe, s így kevesebb ellenállással kellett megküzdenie. Igaz, a nagy birodalom védernyője alatt, kis területű, nemzeti és vallási szempontból egységes országában könnyebb dolga is volt, mint császári bátyjának. Előnyös tulajdonságai és módszerei segítségével a Habsburg Birodalom kormányzásában is sikerrel állta meg a helyét, felvilágosult reformjainak megvalósításában azonban megakadályozta a korai halál. DT