### Dessewffy József gróf (1771-1843)
Középbirtokos főnemes, rendi politikus, műkedvelő költő, a rendi felvilágosodás és a rendi nacionalizmus képviselője. A napóleoni háborúk idején többször volt ellenzéki pártállású országgyűlési követ. Az abszolutizmus idején gazdálkodással és a kulturális élet szervezésével foglalkozik. Széles műveltségével, klasszicista irodalmi eszményeivel kivívta Kazinczy Ferenc barátságát. A felső-magyarországi Minerva című irodalmi lap alapítója. Az országos bizottság rendszeres munkálatai során a sajtószabadságot mint nemesi jogot védelmezte. Élete végén a reformkor nagy vitáiban mind irodalmi, mind politikai téren vereséget szenvedett. A Hitel czímű munka Taglalatja soraiban a birtokos nemesi érdek és a rendi ellenzékiség álláspontjáról bírálta Széchenyi körvonalazatlan programját és kíméletlen ítéletét a nemesi magatartásról, ugyanakkor nem zárkózott el mérsékelt reformoktól. Véleményét Széchenyi Világ című könyve megsemmisítő bírálatban részesítette. DT