### Mosonyi Mihály (eredeti nevén Brand Mihály, 1815-1870)
A 19. századi magyar műzene kiemelkedő alakja, zeneszerző, zenei író, zenepedagógus. Zenei tanulmányait önképzéssel, majd Pozsonyban a tanítóképző növendékeként végezte. Először nevelőként és zenetanárként működött, majd 1842-ben Pestre költözött, ahol rövid időn belül a város zenei életének egyik ismert alakjává vált. A szabadságharcban nemzetőrként vett rész. 1856-ban megismerkedett Liszt Ferenccel, akinek barátja és híve lett. Wagner lelkes rajongója, zenéjének hatására 1856-1857-ben operát írt Kaiser Max auf der Martinswand címmel, amelyet azonban később elvetett. 1859-ben váratlanul szakított korábbi, a klasszikusból a romantikusba hajló német zenei stílusával, nevét is ekkor magyarosította. További munkásságával mindenekelőtt a magyar zene "nemesítését" kívánta szolgálni. Reformelképzeléseit tudatos és átgondolt művészi program keretében valósította meg: először zongorára írt kisformákban, majd kantátákban és szimfonikus művekben (1859-1860-as évek). A Szép Ilonka című operája eredeti célkitűzése szerint egy minden alkotóelemében magyar nemzeti dalmű példája kívánt lenni. Zeneírói munkássága zeneszerzői stílusváltásával párhuzamosan bontakozott ki. A Zenészeti Lapok főmunkatársa 1867-ig. 1865-ben Pesten Liszt vezényletével előadták Ünnepi zenéjét a Nemzeti Zenede fennállásának 25 éves jubileumi ünnepségsorozatán. A kiegyezés után egyre kevesebbet komponált, és az írással is felhagyott. DZS