### Bach, Alexander báró (1813-1893)
A szerény polgárcsaládból származó ügyvéd 1848 tavaszán a forradalmi mozgalmak egyik vezérszónokaként vált ismertté. A Bécs kormányzatát kezébe ragadó forradalmi bizottság elnökévé választották. Amikor a nagy befolyással rendelkező radikális politikus 1848 júniusában megkapta az igazságügyi tárcát az osztrák kormányban, gyökeres pályamódítást hajtott végre: most már minden szónoki képességével a kormány tekintélyét védte. Az októberi forradalom idején a nép Latour mellett főleg őt kereste halálra. A Schwarzenberg-kormányban is először az igazságügyi, majd 1850 nyarától a belügyminiszteri tárcát birtokolta. Bach éppoly buzgósággal azonosult az abszolutizmus és a centralizáció céljaival, amilyen lelkesen hirdette a radikális eszméket 1848 tavaszán. A magyarság iránti ellenszenvében még a miniszterelnököt is túlszárnyallta. Szolgálatait Ferenc József bárói címmel jutalmazta. A nevével fémjelzett rendszer válságakor, 1859-ben menesztette az uralkodó. FZ