### Garay János (1812-1853)
Az egykor népszerű, olvasott költő nevét Az obsitos című verses elbeszélése tette halhatatlanná. Egyetemi tanulmányai után különböző lapoknál volt szerkesztő. Népszerűségét először balladáival szerezte, melyek közül ismert lett a Kossuth és Wesselényi bebörtönzése idején, 1838-ban írt Kont, a Zsigmond király zsarnoksága ellen fellépő harminc nemes kivégzésének története, melyet az 1854-ben kiadott összes költeményei közé nem lehetett betenni. Műveinek nagyobb része a reformkori hazafiság szellemében íródott, mint például a hazaárulást megbélyegző költeménye, A zarándok. Feldolgozta az Árpád-házi királyok korának történeti mondáit, mellyel a nemzeti múlt nagyságát és értékét akarta tudatosítani. Maradandó nevet azonban csak Az obsitos szerzett, a nagyotmondó Háry János története, mely Kodály Zoltán zenei feldolgozásában vált különösen népszerűvé. SZGZ